**Lp Signe Viimsalu**

**Maksejõuetuse teenistuse juhataja**

**Konkurentsiamet**

|  |  |  |  |
| --- | --- | --- | --- |
| Teie |  | nr |  |
|  |  |  |  |
| Meie | 19.09.2025 | nr | 2-25-7003 |

**Ettepanek**

Harju Maakohtu menetluses on tsiviilasi nr 2-25-7003, Eesti Vabariigi (Maksu- ja Tolliameti kaudu) avaldus Fagel Automaatika OÜ (registrikood 12365333) pankroti väljakuulutamiseks. 13.06.2025. a nimetas kohus võlgniku ajutiseks pankrotihalduriks vandeadvokaat Mari Agarmaa-Jentsoni. Ajutise halduri aruande kohaselt on võlgniku kohustuste suuruseks 305 500,08 eurot, ainsaks varaks on 2 autot, mille turuväärtus võlgniku hinnangul on kokku 10 000 eurot. Ajutise halduri hinnangul pankrotimenetluse läbiviimiseks pankroti väljakuulutamise korral raha ei ole, esinevad alused pankrotimenetluse lõpetamiseks raugemisega enne pankroti väljakuulutamist.

Kohus kontrollis automüügi portaalidest sõidukite (335BSC ja 357BRK) turuväärtust. Kohtu hinnangul ei ole kahe sõiduki võõrandamisest võimalik saada piisavalt rahalisi vahendeid täismahus pankrotimenetluse läbiviimiseks.

09.09.2025. a teatas kohus väljaandes Ametlikud Teadaanded võimalusest maksta pankrotimenetluse kulude katteks deposiidina 5000 eurot. Võlgnik, võlausaldaja ega kolmas isik seda võimalust ei kasutanud, seega esineb alus menetluse lõpetamiseks raugemise tõttu PankrS § 29 lg 1 alusel.

Kohus teeb kooskõlas PankrS § 30 lg 5 maksejõuetuse teenistusele ettepaneku esitada avaldus pankrotimenetluse läbiviimiseks avaliku uurimisena. Kohus palub esitada avaldus hiljemalt 10. oktoobriks 2025. a e-posti aadressil hmktallinn.menetlus@kohus.ee, märkides ära ka käesoleva tsiviilasja numbri 2-25-7003.

Lugupidamisega

(digitaalselt allkirjastatud)

Karin Sonntak

kohtunik